כאילו כאן

עטיפת האלבום של מעודה המכיל את השיר

**כאילו כאן** (באנגלית The Fire in Your Eyes) הוא שיר שדנה כתבה והלחינה עבור בועז מעודה לאירוויזיון 2008.

## רקע

דנה ומנהלה האישי שי כרם חיברו את המילים לשיר כבר ב-2004, אך הוא לא הולחן ולא בוצע על ידי דנה.

בנובמבר 2007 החליטה רשות השידור כי בועז מעודה ייצג את ישראל באירוויזיון בבלגרד. משפורסם שהשיר יבחר בקדם אירוויזיון דנה הוסיפה לשיר בית באנגלית ושינתה את שמו ל-The Fire in Your Eyes, כדי להתאימו לתחרות הבינלאומית, והגישה אותו.

זהו השיר היחיד של דנה שהיא השתתפה ביצירתו אך לא ביצעה בעצמה.

## קדם האירוויזיון

קדם האירוויזיון התחלק לשני משדרים ששודרו ב-25 וב-26 בפברואר 2008 בערוץ 2 בהנחייתו של צביקה הדר. הקדם כלל נקודות שיפוט ברחבי הארץ ששולבו ביחד עם הצבעת הקהל בבית ב-SMSים.

מלבד "כאילו כאן", התמודדו ארבעה שירים נוספים: "מסע חיי" שנכתב על ידי המוזיקאי איתי פרל, "הנה האור" שכתב והלחין עובדיה חממה, "without love" שכתב והלחין המפיק המוזיקלי הנרי ו"פרפרים" שכתב והלחין דורון גל. לבסוף השיר שקיבל את מירב הקולות ונבחר לייצג את ישראל הוא השיר ששלחה דנה - "כאילו כאן".

באתר "הבמה" נכתב: *"הקטע החזק ביותר היה דווקא בסוף האירוע. הרי כל אחד יודע שבועז מעודה הוא טיפוס שקט וחסר כריזמה באופן כללי. לעומתו דנה לא שמה על אף אחד ועושה ואומרת כל מה שעולה על דעתה. בסופו של האירוע נתן צביקה הדר את המיקרופון לבועז מעודה שרצה להודות לכל אלו שעשו במלאכה. עוד הוא מדבר, עשתה דנה את דרכה אל הבמה ומייד מיגנטה אליה את כל המצלמות וכמובן גם את צביקה הדר. עם חיוך של מיליון דולר, הישירה הדיווה למעודה מבט, ואמרה שזה השיר שלו, ושהיא מקווה להעביר אליו את הכתר של הזוכה באירוויזיון אחרי עשור. פיו הפעור של מעודה והמבט התמה שלו על חוסר הכבוד ותשומת הלב של המארגנים לעובדה שהוא היה באמצע נשיאת דברים אמרו הכל. הוא לא באמת הולך להיות הכוכב של האירוע. מי שהולכת לגנוב לו את ההצגה זו דנה"*.

## הצלחה

השיר זכה לתגובות טובות ברובו. בביקורת של תימורה לסינגר ב-ynet נכתב: *"המסר הוא אור שופע. המנגינה הפעם יפה. בסך הכל זהו שיר נחמד אבל לא מדהים ולא מסעיר. ההפתעה היחידה שמביאה אל השיר דנה אינטרנשיונל, זוכת האירוויזיון, היא בכך שהפריכה את הביטוי 'אין חכם כבעל ניסיון'"*.

באוגוסט 2009 רוני דלומי ביצעה גרסת כיסוי לשיר במסגרת התכנית כוכב נולד, בעוד דנה שופטת.

## האירוויזיון

לקראת התחרות המשלחת הישראלית טסה לבלגרד. כלי התקשורת באירופה גילו עניין בחזרה של דנה לתחרות, גם אם "רק" בתור יוצרת השיר. במסיבת עיתונאים טרם התחרות אמרה: *"אני מרגישה קצת כמו אמא של בועז. הוא כבש מדינה שלמה ב'כוכב נולד', אז אין סיבה שהוא לא יצליח פה. הוא לא צריך את הטיפים שלי"*. על החלטתה לא להופיע בעצמה עם השיר אמרה *"למדתי מצביקה פיק שאת הכסף עושה מי שכותב את השיר. אבל אני לא רוצה להידחף כמוהו"*.

בתחילה חשבו בהפקה הישראלית לצרף אל מעודה שניים ממתמודדי "נולד לרקוד" שיופיעו לצידו, ואת הזוכה של "הדבר הגדול הבא" שיעשה פעלולים בצורת מגן דוד. דנה ושי כרם לא אהבו את הרעיון בטענה ש*"זה לא שיר אירויזיוני טיפוסי, ולכן צריך לבוא ממקום נקי ובלי גימיקים מיותרים"*. בסופו של דבר, הצמידו למעודה חמישה מלווים שליוו אותו כאשר במהלך רוב השיר הוא היה סולו על הבמה.

חצי הגמר הראשון התקיים ב-20 במאי 2008, מעודה הופיע שני בסדר ההופעה, ובתום ההצבעה ישראל העפילה לגמר. דנה אמרה על כך: *"זה מדהים איך שבועז ביצע את השיר. הוא ביצע את השיר הכי טוב שאפשר. בכינו מהתרגשות"*.

הגמר התקיים ב-24 במאי 2008, הפעם מעודה הופיע שמיני. בראיונות הוא סיפר שהרגיש רע בזמן הביצוע והתקשה לתת את מיטבו כיוון שנאלץ לעשות חזרות בשבת, בעודו אדם מסורתי שנוהג לשמור שבת. ב-2019 סיפר לתאגיד "כאן 11": *"אני לא קיבלתי אישור להופיע. אין דבר כזה שרב יכול לתת היתר, רק אם זה סוג של פיקוח נפש. במקרה שלי זה היה אירוע בידור ומוזיקה. בדיעבד אני מצטער שעשיתי את זה, וגם רואים את הבדל האנרגיה בין קדם האירוויזיון לאירוויזיון עצמו, בגלל איך שהרגשתי"*.

לבסוף הוא הגיע עם השיר למקום התשיעי מתוך 25 מדינות שהשתתפו בגמר, ו-43 מדינות סך הכל.

## וידאו

* וידאו קליפ
* ההופעה עם השיר בקדם האירוויזיון
* ההופעה בגמר האירוויזיון